kaerle etc. doen te wetene allen luden nu ende naemaels wesende
dat wy hebben ontfangen die oitmoidige supplicatie van
gielis van ermeghem arm scamel ambachts geselle woenende
binnen onser stadt van loevenen inhoudende hoe dat hy suppliant met
francken vanden kerkove zyn aengebracht ende geaccuseert
geweest aen onsen procureur general van onsen rade in brabant dat
zy ten tyde doen te vrouwen inder voers. onser stad van loevenen
rumoir maicten die omtrent onderhalf jaer geleden is om
den dieren tyt ende duytbueren vanden coren souden geworpen
hebben met steenen tegen die dieneren oft vorscreven der
voers. onser stadt die die voerscreven vrouwen wilden beletten
tvoers. rumoir te makene ende dat zy oyc souden geseeght
oft geroepen hebben iniurieuse woirden tegen die voers.
dieneren mits den welcken die suppliant ende die voers. francken
zyn gedaight geweest ten versuecke vanden voirs. procureur
te compareren in persoenen inden voers. onsen rade ende want
zy nyet en zyn gecompareert soe zyn zy by onsen voers.
rade gebannen uuyt onsen $ landen van brabant ende van overmaze
ende tot dien alle huere goeden geconfisqueert tot behoef van
ons lude hoewel die suppliant hem van tgene des hy aenden
voers. onsen procureur gna mach geaccuseert zyn wel soude
verantwerdt hebben ende onschuldicht nochtans en heeft
hy nyet dorren compareren uuyt vreesen dat hy soude
terstont in gevanckenisse gestelt geweest hebben dwelck
indien tselve gebuert hadde hy inden voers. gevanckenisse
hadde mogen bliven sitten gemerct dat hy egheenen vrinden
en heeft die hem hadde moegen mede behulpen oft doen
verantwoirden dan hy dagelycx met zynen ambacht van
cleermakere in knaepscape gewynnen can dwelck soe
luttel ende sober is dat hy nu nauwe den cost daermede
en can gecrigen en can mits welcken consideratien die suppliant
nyet en heeft dorren compareren op hope oyc dat hy
soude gracie gehadt hebben soe de voers. francken zyn
medegeselle die gracie van allet ghene dat hem die
procureur soude mogen heysschen ter causen als voere heeft
vercregen ende meynde die suppliant dat hy mede inde
voers. gracie hadde begrepen geweest mits dat zy beide
van eenen delict ende stucke geaccuseert waren ende
aengesien dat die suppliant hem daer mede benyndt
gefrustreet ende alsoe mits den voers. banne soude
moeten onse landen habandonneren ende gaen dolen
in vreemden landen in grooter miserien ende armoede
ten ware dat hem onse gracie hier op verleent worde
den voers banne weder roepen ende tvoers. delict hem vergeven
omwelcke gracie hy ons oitmoedelyck heeft gebeden waer soe
eest dat wy desen aengesien geneycht wesende ter
beden vanden suppliant willende hem in desen prefereren gracie
voere rigeur van rechte by advuyse van onsen lieven ende
getrouwen cancellier ende luden van onsen rade in brabant
hebben inden gevalle als boven geremitteert ende weder roepen
remitteren ende weder roepen uuyt zunderlinger gracien
mids desen onsen brieve den voers. ban die tegen die
persoen vanden voers. suppliant in onsen voers. rade is gedaen
ende gepronuncieert geweest ende van onser meerder gracien
hebben wy hem oyc vergeven ende quytgesconden vergeven ende
scelden quyte uuyt zunderlinger gracien mits desen onsen
brieve tstuck ende delict boven geruert ter causen
vanden welcken die suppiant in onsen voers. rade gedaight
was met allen amende corporele ende criminele daer
inne hy by redenen vanden voers. delicte tegen ons ende
der justicien mach hebben misbruyct ende vervallen wesen
ende hebben hem desen aengaende gerestitueert ende gestelt
restitueren ende stellen tot zynene goeden name fame
ende tot zynen goeden soe verre hy eenige hadde inder
vuegen soe hy was voere tvoers. delict ende pronunciatie
vanden voers. banne imponerende hier op een eeuwich
geswych ende silencie onsen voers procureur generael ende allen
anderen onsen ende der smaelre heeren officieren ende
dieneren dien dat ennichssins aengaen sal mogen
satisfactie nochtans gedaen der partyen geinteresseerd
soe verre die nyet gedaen en syn zy ende ennige
daer toe staet civilyck alleenlyc behoudelick
oyc dat hy gehouden sal zyn tvoers. delict aen ons
te beteren ende daer voere te betalen amende civile nae $
gelegentheyt vanden voers. delicte ende faculteyte
van zynen goeden ende oyc mids die redelycke
costen van justicien ter arbitragien ende taxacien van
onsen voers. cancellier ende luden van onsen voers. rade
die wy daer toe committeren by desen ontbieden dairom
ende bevelen dien selven cancellier ende luden van onsen
rade dat geroepen voere hen die daerom sullen behoeren
geroepen te zyne zy procederen wel ende dueghdelyc getrouwelyck
totten interinemente van desen ende tot ter taxacien
ende moderatien vander voers. civilder beternissen ende
costen van justicien ende dat gedaen ende die voers.
civile beternisse betaelt den ghenen van onsen
ontfangeren dien dat behoiren sal ende die welcke
sal sculdich zyn daer af ontfanck te makene tot onsen
proffite zy ende voerts alle andere onse richteren ende die
officieren van onsen smaelen heeren van desen onsen lande van
brabant dien dat aengaen sal mogen den suppliant van deser
onsen voers. gracien rapelle van banne ende quytscheldinge
ende remissien doen laten ende gedoogen peysselyc vredelyc
daer inne te doene oft te laten gescieden ennigen hinder
stoot oft letsel ter contrarien maer by alsoe hy
oft zyne goeden ter saken van desen nu oft in toecomende
tyden gecommert oft gearresteert worden die ter
stont stellen ende stellen doen tot geheelder ende
volcomender delivrancie ende ten eynde dat dit
vaste ende gestadich zy ende blive tot eeuwigen dagen
hebben wy onsen zegel hieraen doen hangen behoudelyck
ons in anderen dingen onsen rechte ende anderen den
hueren in allen gegeven in onser stadt van bruessel
inde maent van julio int jaer onsen heeren duysent
vyfhondert ende tweentwintich ende van onsen rycken
te wetene vanden roomschen van hongarien etc tvierde
ende van spaengnen etc. ende andere tzevenste aldus stont
onder op te plycke byden keyser in zynen rade
ende geteekent h de hane ende noch visa
gecollacionneert metten
originalen brieve by my
$ijsele $$